

**Αθήνα: 16.09.2025**

**Αρ. Πρωτ.: 915**

**ΔΕΛΤΙΟ ΤΥΠΟΥ**

**Πρόγραμμα Εκπαίδευσης**

**«Εξυπηρέτηση – Παροχή Συνδρομής σε Επιβάτες με Αναπηρία, Χρόνιες Παθήσεις & Μειωμένη Κινητικότητα»**

**Το** [**Ινστιτούτο της Εθνικής Συνομοσπονδίας Ατόμων με Αναπηρία & Χρόνιες Παθήσεις «ΙΝ-ΕΣΑμεΑ»**](https://www.in-esamea.gr/el) συνεργάζεται με τον Οργανισμό Λιμένος Πειραιώς (ΟΛΠ Α.Ε.) - ο οποίος δραστηριοποιείται στον ελλαδικό χώρο παρέχοντας διαχρονικά λιμενικές υπηρεσίες υψηλής ποιότητας - για την εκπαίδευση του ανθρώπινου δυναμικού του σε θέματα που αφορούν την προάσπιση των δικαιωμάτων των επιβατών με αναπηρία, χρόνιες παθήσεις και μειωμένη κινητικότητα, στο πλαίσιο εφαρμογής των απαιτήσεων της Σύμβασης των Ηνωμένων Εθνών αναφορικά με τα Δικαιώματα των Ατόμων με Αναπηρίες.

**Αντικείμενο της συνεργασίας** είναι η υλοποίηση εκπαιδευτικού προγράμματος με τίτλο **«Εξυπηρέτηση – Παροχή Συνδρομής σε Επιβάτες με Αναπηρία, Χρόνιες Παθήσεις & Μειωμένη Κινητικότητα».** Τα στελέχη του Οργανισμού Λιμένος Πειραιώς έχουν την ευκαιρία να λάβουν σύγχρονη και εξειδικευμένη κατάρτιση -από εκπαιδευτές με και χωρίς αναπηρία- τόσο σε θεωρητικό όσο και σε πρακτικό επίπεδο, από τον πλέον επίσημο φορέα εκπαίδευσης σε ζητήματα αναπηρίας και χρόνιων παθήσεων όλων των κατηγοριών στην Ελλάδα, το ΙΝ-ΕΣΑμεΑ.

**Το Πρόγραμμα Εκπαίδευσης περιλαμβάνει** την ενημέρωση και εξοικείωση 1.000 και πλέον στελεχών της εταιρείας στην εξυπηρέτηση, υποστήριξη και βέλτιστη ανταπόκριση στις ανάγκες ατόμων με οπτική αναπηρία, με κινητική αναπηρία-μειωμένη κινητικότητα, με κώφωση/βαρηκοΐα, αλλά και με νοητική-γνωστική-αναπτυξιακή-ψυχική αναπηρία, λοιπές αναπηρίες και χρόνιες παθήσεις.

**Αξίζουν θερμά Συγχαρητήρια** στον Οργανισμό Λιμένος Πειραιώς που αποδεικνύει έμπρακτα τη δέσμευσή του στην εταιρική κοινωνική ευθύνη, με σεβασμό και μέριμνα για την αξιοπρέπεια των ατόμων με αναπηρία, χρόνιες παθήσεις και των οικογενειών τους. Προωθώντας την **δικαιωματική προσέγγιση της αναπηρίας**, δημιουργούμε μία θετική και ασφαλή ταξιδιωτική εμπειρία για όλους!

Το Πρόγραμμα Εκπαίδευσης συνεχίζεται έως το τέλος του 2025 με δέσμευση και υπευθυνότητα για μια αγαστή συνεργασία. Ευχαριστούμε πολύ!